Kan jou seun dié rol in 'n Aardklop-produksie vertolk? | Maroela Media
LET WEL: 'n Sesjarige seun om dié rol in Melk & Vleis te vertolk is reeds gevind. Inskrywings is dus gesluit.
Die Aardklop Nasionale Kunstefees, wat vanjaar van 2 tot 8 Oktober op Potchefstroom in Noordwes aangebied word, is op soek na 'n jong seun om in een van dié fees se produksies te speel.
Alexa Strachan, feesbestuurder, sê die fees is op soek na 'n sesjarige seun wat 'n "klein verskyning" kan maak in Marthinus Basson, bekroonde dramaturg, se produksie Melk & Vleis.
Die seun moet verkieslik donker hare en blou oë hê. Die rol het geen dialoog nie, maar die seun moet ook nie skaam wees om op die verhoog te verskyn nie.
Melk & Vleis speel in 1996 af. Dit vertel die verhaal van 'n "onafhanklike vrou" wat haar werk as aktuaris in die stad prysgee nadat sy op 'n jong boer verlief raak. Die vrou doen haar bes om by die kleindorp-gemeenskap in te skakel en wend haar vernuf aan om die boer se familieplaas in die Oos-Kaap van ondergang te red. Nadat hulle met moeite en die nodige behandeling 'n erfgenaam vir die plaas skep, verneuk die boer haar. Dan tree dié vrou op soos nét 'n boervrou kan.
Die akteurs Illse Roos, Paul du Toit, Nomkhita Bavuma en Sesethu Zamxaka is in die stuk te sien. Die sesjarige seun sal die karakters van Roos en Du Toit se kind in die verhaal vertolk.
Melk & Vleis is gegrond op Medea van Euripides en is verwerk deur Marina Albertyn.
Kaartjies vir Melk & Vleis is beskikbaar op Computicket. Lees meer oor Aardklop 2017 op Maroela Media. Luister ook 'n volledige onderhoud met Alexa Strachan, feesbestuurder, oor wat vanjaar se fees inhou.